Жалба, подадена на 30 май 2022 г. — Unsa Énergie/Комисия
(Дело T-322/22)
Език на производството: френски
Страни
Жалбоподател: Unsa Énergie (Баньоле, Франция) (представител: M.-P. Ogel, адвокат)
Ответник: Европейска комисия
Искания
Жалбоподателят моли Общия съд:
да отмени писмо на Европейската комисия COMP B.2/NP/mm *comp(2022)2975325 от 8 април 2022 г., с което Комисията отхвърля жалбата по административен ред като недопустима;
да осъди Комисията да заплати съдебните разноски.
Основания и основни доводи
Жалбоподателят изтъква две основания в подкрепа на жалбата.
Първо основание: изведено от нарушение на член 1, буква з) от Регламент 2015/15891, с мотив, че Комисията е нарушила понятието за заинтересована страна. Жалбоподателят изтъква, че Комисията пренебрегва съдебната практика, съгласно която качеството на заинтересована страна би могло да се признае на синдикат, ако същият докаже, че неговите интереси биха могли да бъдат засегнати от отпускането на държавна помощ.
Второ основание: изведено от нарушение на член 24 от Регламент 2015/1589 и на член 47 от Хартата на основните права на Европейския съюз. Според жалбоподателя Комисията не е разгледала неговата жалба по административен ред и не е поискала от него да направи уточнения във връзка с тази жалба в нарушение на член  24 от Регламент 2015/1589, който предоставя различни права на заинтересованите страни.
____________
1     Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (ОВ L 248, 2015 г., стр. 9).